Rijeka, 14. listopada 2020.g.

**NAJAVA DOGAĐANJA I POZIV ZA MEDIJE**

**POČINJE SMOQUA - 4. FESTIVAL QUEER I FEMINISTIČKE KULTURE**

**U četvrtak, 15. listopada 2020.g. u 14 sati, u sklopu projekta Rijeka 2020 – Europska prijestolnica kulture, ispred zgrade Gradske vijećnice na Korzu** (Korzo 16) **održat će se otvorenje 4. međunarodnog festivala queer i feminističke kulture Smoqua, kojim ujedno Lezbijska organizacija Rijeka LORI obilježava svoj „okrugli“ 20 rođendan.**

**Festival će** ispred Gradske vijećnice **biti otvoren programom Queer Tango (AT/AR/HR)**, koji je rezultat pokreta koji je ujedinio žene uzrujane heteronormativnošću, koja pretpostavlja da žena treba čekati da je pozovu na ples, te queer osobe koje žele plesati s partnerima/icama bez obzira na ulogu. Ples predvodi Damian Cortes Alberti uz podršku riječke plesne grupe Flame.

Program se **u 15 sati** nastavlja **otvorenjem aktivističke** **izložbe „20 godina LORI“ u izlozima Gradske vijećnice**, a od **17.00 do 19.00 sati u Gradskoj vijećnici slijedi panel-rasprava: Ljudska prava LGBTI osoba u Europi i Hrvatskoj.** Raspravu moderira **Sandra Benčić**, a govore **Geraldine Guille**, predstavnica Agencije za temeljna prava EU, **Ana Urlić**, aktivistkinja Zagreb Pridea i **Dijana Kesonja**, savjetnica pučke pravobraniteljice, koje će diskutirati o rezultatima istraživanja Agencije Europske unije za temeljna prava o nasilju i diskriminaciji prema LGBTI osobama u Europi i istraživanja Zagreb Pridea u Hrvatskoj.

**Od 19.00 sati u Galeriji SKC u Palachu** (Kružna 8)slijedi **predstavljanje projekta „AIDS – prema stvarnim događajima“**. Kustos **Vladimir Čajkovac** predstavit će istraživanje iz kojeg su proizašle izložbe u Muzeju higijene u Dresdenu i Međunarodnom muzeju crvenog križa i polumjeseca u Ženevi. Analizirajući načine vizualne reprezentacije HIV/AIDS-a, Čajkovac ih nastoji staviti u relaciju s današnjim vizualnim jezikom pandemije COVID-19. Od **20.00 sati** potom će **u Galeriji SKC** biti i otvorena **izložba „Pandemija – prema stvarnim događajima“.**

Od **21.00 do 23.00 sata u Palachu** slijedi nastup**zbora „OzloglaŽene“ (HR).** U suradnji s programom „Ženski životi glasnije“ publici će se tom prilikom dijeliti **manifest o ženskom zadovoljstvu** uz koncert pop-up zbora **Riječanki** i podršku zbora **VINS**, koji će izvoditi tradicijske hrvatske pjesme korigirane u pravcu rodne senzitivnosti.

Dodajmo, od **12.00 do 23.00 sata u OKC-u Palach**, koje jemjesto festivalskog okupljanja, posjetitelji se mogu informirati o programu ovogodišnje Smoque, družiti se i prema želji donirati za promotivne materijale*.*

**Najavljena događanja organizirana su uz poštivanje svih važećih preporuka za sprječavanje zaraze bolešću COVID-19. Svi se sudionici i posjetitelji pozivaju na poštivanje preporuka: pojačanu osobnu higijenu, fizičku udaljenost te nošenje zaštitnih maski za lice.**

**Festival Smoqua**, unatoč okolnostima, ove godine (uživo i/ili putem online platformi) **do 17. listopada okuplja više desetaka umjetnika i umjetnica, aktivista i aktivistkinja te goste i gošće iz Hrvatske i inozemstva. Posjetitelje na nekoliko riječkih lokacija očekuju izložbe, panel rasprave, radionice, performansi i drugi sadržaji, kroz razmjene znanja i iskustava u ugodnom ozračju.**

**Tema festivala je Semo qua (fiumano: Tu smo),** a kako udruga LORI slavi 20 godina postojanja kao prva registrirana lezbijska organizacija u Hrvatskoj, **svi će sadržaji propitivati predrasude i “pozivati” na njihovo promišljanje.**

Festival Smoqua od 2017. godine organizira **Lezbijska organizacija Rijeka „LORI“** u suradnji s **udrugom PaRiter**, **Centrom za ženske studije pri Filozofskom fakultetu u Rijeci** i **platformom Građanke svom gradu.**

Smoqua je dio programskog pravca **Kuhinja različitosti** u okviru programa **Rijeke 2020 - Europske prijestolnice kulture.**

Festival podržavaju: **Rijeka 2020 - Europska prijestolnica kulture, Grad Rijeka, Primorsko-goranska županija, Ministarstvo kulture Republike Hrvatske, Europska komisija, Global Fund for Women, Astraea, Norveška ambasada, Musagetes, Linz Kultur, RedSapata, uz sponzorstvo Tiskare Adria print.**

Unaprijed zahvaljujem na objavi najave i dolasku.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42